La Bibia piemontèisa/Testament Vej/Giob/Giob 18


Giòb

18

Scond dëscors ëd Bildad 

Bildad ël Suchita a l'ha torna ciapà a dì: “Fin-a a che mira andras-to ancora anans con ëd dëscors coma coj ch’i l’oma sentù? Ti ’t dovrìe prima dì còse ch’a l’àbio ‘d sens, se ti ‘t veule che nojàutri i diso la nòstra. Chërdes-to che nojàutri i sio ‘d bestie sensa sust? Penses-to che nojàutri i sio ‘d beté? An toa flin-a ti 't piores a còl. Pënses-to che la tèra a sia chità për salvete ti? O che'd ròch e'd priòche a sio dësbogià da sò pòst për fete piasì a ti?

A l’é sicur che la lampia dij gram a sarà dëstissà e che la giòla ‘d sò feu a splendrà pa pì. La lus ch’as vëdd andrinta 'd soa tenda ‘d lor a vnirà sèmper pì fiapa e ‘l lum ch’a-i é dzora ‘d lor as dëstiss-rà. Ij sò pass vigoros a së scurseran e ij sò progèt a-j faran andé an ruin-a, përchè a ‘ndran a ‘ngambalesse con ij pé ant na rèj e a marceran dzora d'un trabucèt. Na liassa a-j ciaprà për ël garèt, un neu scorsor a lo strens-rà. A l'han stërmaje sot tèra un soastr e na trapola a l'é tendùa an sël vieul ch’a passo.

A saran ësbaruvà da tute le bande e a-j seguitran a le còste. La fam a consumrà soe fòrse ‘d lor e ‘l maleur a speta mach ch’as antrapo. Na malandra a dvorerà soa pel, ël contacc ëd la mòrt a rusierà ij sò còrp. A saran gavà da la tenda andova ch'a l’ero sicur për esse rabastà al rëscontr dël rè djë sbuj. La ca dij gram a pijerà feu; na pieuva ‘d sorf afoà a tomberà dzora ‘d soe ca. As sëccheran sota soe rèis e a saran copà dzora dij sò branch. An sla tèra, as perdrà fin-a la memòria ‘d soa esistensa, e pì gnun as arcordrà dij sò nòm. Da la lus a saran campà ant ël top e a saran bandì dal mond. Lor a l’avran nì ‘d fieuj nì ‘d novod, e pì gnun a starà ant la ca andova ch’a stasìo. Ël pòpol dl'ossident a restrà ambajà da sò destin ëd lor; la gent dël levant a në sarà sburdìa. A diran: 'Vardé lòn ch’a l’é capitaje a ‘d gent grama; vardé coma ch’a l’é finì ‘l leu ëd coj ch’a vivìo coma se Nosgnor a esistèissa pa'".

Nòte 

Bibia
Testament Vej
Giob